Polisiehoë eis omkoopgeld sodat saak ‘verdwyn’Foto ter illustrasie. (Argieffoto) ŉ Voormalige lid van die misdaadintelligensie-eenheid in Oos-Londen is vandeesweek skuldig bevind op aanklag van korrupsie nadat hy omkoopgeld by ŉ staatsgetuie geëis het. Khangelani Ngejane (52) het in 2013 duisende rande by die getuie gevra nadat hy beweer het dat die moordsaak waarin sy vrygespreek is, heringestel is. Kapt. Yolisa Mgolodela, woordvoerder van die Valke, sê Ngejane het beweer dat hy aangestel is om weer die saak te ondersoek. “Ngejane het daarop aangedring dat die getuie R20 000 aan hom oorbetaal om die dossier te laat verdwyn. Die getuie kon egter net R5 000 betaal, maar het ingestem om die res in paaiemente te betaal.” Nadat sy die eerste paaiement betaal het, het die getuie besluit om ŉ saak by die einste eenheid waar Ngejane werksaam was, aanhangig te maak. “Die eenheid het die saak ondersoek en Ngejane in hegtenis geneem. Hulle het ook beslag gelê op die getuie se geld,” sê Mgolodela. Ngejane is kort ná sy inhegtenisneming op borgtog vrygelaat. Hy is later aan ŉ interne dissiplinêre verhoor onderwerp wat hom werkloos gelaat het. Ná verskeie hofverskynings is Ngejane Dinsdag in die Mount Frere-landdroshof skuldig bevind. Hy sal volgende week in die Lusikisiki-streekhof verskyn vir sy vonnisoplegging.